FI Euroopan unionin virallinen lehti L 7/6

KOMISSION DELEGOITU ASETUS (EU) 2018/45,

annettu 20 päivänä lokakuuta 2017,

tiettyjen pohjakalakantojen kalastuksia Pohjanmerellä ja unionin vesillä ICES-alueella IIa koskevasta poisheittämissuunnitelmasta vuonna 2018

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 15 artiklan 6 kohdan,

ottaa huomioon kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla 30 päivänä maaliskuuta 1998 annetun neuvoston asetuksen (EY) N:o 850/98 (2) ja erityisesti sen 18 a artiklan,

sekä katsoo seuraavaa:

(1) Asetuksen (EU) N:o 1380/2013 tavoitteena on saaliiden poisheittämisen lopettaminen asteittain kaikissa unionin kalastuksissa ottamalla käyttöön purkamisvelvoite, joka koskee saalisrajoitusten alaisten lajien saaliita.

(2) Purkamisvelvoitteen panemiseksi täytäntöön kyseisen asetuksen 15 artiklan 6 kohdassa siirretään komissiolle valta hyväksyä delegoiduilla säädöksillä poisheittämissuunnitelmia enintään kolmen vuoden ajaksi yhteisten suositusten perusteella, joita jäsenvaltiot ovat laatineet kuultuaan asianomaisia neuvoa-antavia toimikuntia.

(3) Alankomailla, Belgialla, Ranskalla, Ruotsilla, Saksalla, Tanskalla ja Yhdistyneellä kuningaskunnalla on Pohjanmerellä välitön kalastuksenhoitoetu. Kyseiset jäsenvaltiot esittivät Pohjanmeren neuvoa-antavaa toimikuntaa kuultuaan 3 päivänä kesäkuuta 2016 komissiolle yhteisen suosituksen pohjakalakantojen kalastuksia Pohjanmerellä koskevaksi poisheittämissuunnitelmaksi. Komission delegoidussa asetuksessa (EU) 2016/2250 (3) vahvistetaan kyseisen yhteisen suosituksen perusteella kyseisiin kalastuksiin sovellettava poisheittämissuunnitelma.

(4) Alankomaat, Belgia, Ranska, Ruotsi, Saksa, Tanska ja Yhdistynyt kuningaskunta esittivät Pohjanmeren neuvoa-antavaa toimikuntaa kuultuaan 31 päivänä toukokuuta 2017 komissiolle uuden yhteisen suosituksen pohjakalakantojen kalastuksia Pohjanmerellä koskevaksi uudeksi poisheittämissuunnitelmaksi. Asiaankuuluvilta tieteellisiltä elimiltä on saatu tieteelliset lausunnot, joita tieteellis-teknis-taloudellinen kalastuskomitea (STECF) on tarkastellut. Kyseisistä toimenpiteistä keskusteltiin 8 päivänä syyskuuta pidetyssä asiantuntijaryhmän kokouksessa, johon osallistuivat edustajat 28 jäsenvaltiosta ja komissio sekä tarkkailijana Euroopan parlamentti.

(5) Delegoitu asetus (EU) 2016/2250 on asianmukaista kumota ottaen huomioon uusi yhteinen suositus.

(6) Uudessa yhteisessä suosituksessa ehdotetut toimenpiteet ovat asetuksen (EU) N:o 1380/2013 18 artiklan 3 kohdan mukaisia.

(7) Sovellettaessa kyseistä asetusta Pohjanmeri käsittää ICES-alueet IIIa ja IV. Koska eräitä ehdotetun poisheittämissuunnitelman piiriin kuuluvia pohjakalakantoja esiintyy myös unionin vesillä ICES-alueella II a, asianomaiset jäsenvaltiot suosittavat, että poisheittämissuunnitelma kattaa myös kyseisen alueen.

(8) Uudessa vuoden 2018 poisheittämissuunnitelmassa olisi oltava purkamisvelvoitteen alaisia lajeja koskevat säännökset, jotka vahvistetaan delegoidussa asetuksessa (EU) 2016/2250, ja siinä olisi täsmennettävä muut lajit ja kalastukset, joihin purkamisvelvoitetta sovelletaan vuonna 2018.

(9) Delegoidussa asetuksessa (EU) 2016/2250 otettiin käyttöön asetuksen (EU) N:o 1380/2013 (4) 15 artiklan 4 kohdan b alakohdassa säädetyt eloonjäämisasteeseen liittyvät vapautukset, joita sovelletaan merroilla ja tietyillä lajitteluristikkoa käyttävillä pohjatrooleilla saataviin keisarihummerisaaliisiin. Jäsenvaltiot ovat toimittaneet tieteellistä näyttöä keisarihummerisaaliiden korkeasta eloonjäämisasteesta tiettyjä pohjatrooleja käytettäessä. Nämä tiedot on toimitettu, ja STECF on todennut ne riittäviksi. Uudessa yhteisessä suosituksessa ehdotetaan kyseisten vapautusten soveltamisen jatkamista. Sen vuoksi ne olisi sisällytettävä uuteen vuoden 2018 poisheittämissuunnitelmaan.

(10) Delegoidussa asetuksessa (EU) N:o 2016/2250 otetaan käyttöön korkeaan eloonjäämisasteeseen perustuva vapautus ICES-suuralueella IV tietyillä pyydyksillä pyydetyille keisarihummerisaaliille edellyttäen, että käytetään valikointiristikolla varustettua laitetta. Kyseisessä delegoidussa asetuksessa edellytettiin, että jäsenvaltioiden, joilla on välitöntä kalastuksenhoitoetua Pohjanmerellä, on toimitettava komissiolle tieteellistä lisätietoa, joka tukee tiettyjen pohjatroolien osalta säädettyjä vapautuksia. Tiedot on toimitettu, ja STECF on katsonut, että ne tukevat poikkeusta vain talvikuukausille ja vain tietyillä alueilla (ICES:n toiminnalliset yksiköt). Sen vuoksi kyseinen poikkeus olisi sisällytettävä uuteen vuoden 2018 poisheittämissuunnitelmaan siten, että se rajoitetaan talvikuukausiin ja tiettyihin ICES:n toiminnallisiin yksiköihin.

(11) Uudessa yhteisessä suosituksessa on eloonjäämisasteeseen liittyvä vapautus kalojen sivusaaliille merta- ja rysäkalastuksessa sekä ovitrooleilla saaduille merianturan saaliille.

(12) Yhteisessä suosituksessa esitetyn ja STECF:n arvioiman tieteellisen näytön perusteella ja ottaen huomioon pyydysten, pyyntikäytäntöjen ja ekosysteemin erityispiirteet kyseiset korkeaan eloonjäämisasteeseen liittyvät vapautukset olisi sisällytettävä vuoden 2018 uuteen poisheittämissuunnitelmaan.

(13) Delegoidussa asetuksessa (EU) 2016/2250 vahvistetaan de minimis -poikkeukset — riimuverkoilla ja tavallisilla verkoilla ICES-alueella IIIa, ICES-suuralueella IV ja unionin vesillä ICES-suuralueella IIa pyydetylle merianturalle, — tietyillä puomitrooleilla, jotka on varustettu ”flaamilaisella paneelilla”, ICES-suuralueella IV, pyydetylle merianturalle, — tietyillä pohjatrooleilla ICES-suuralueella IV ja unionin vesillä ICES-alueella IIa pyydetylle keisarihummerille. Uudessa yhteisessä suosituksessa ehdotetaan de minimis -poikkeusten soveltamisen jatkamista. Sen vuoksi kyseiset poikkeukset olisi sisällytettävä uuteen poisheittämissuunnitelmaan.

(14) Uudessa yhteisessä suosituksessa ehdotetaan de minimis -poikkeusta eräillä pohjatrooleilla ICES-alueella IIIa yhdessä pyydetyille meriantura-, kolja-, valkoturska-, turska- ja seitisaaliille, de minimis -poikkeusta rysillä ICES-alueella IIIa yhdessä pyydetyille meriantura-, kolja-, valkoturska-, turska- ja seitisaaliille, de minimis -poikkeusta pohjatrooleilla ICES-alueella IVc pyydetyille valkoturska- ja turskasaaliille ja de minimis -poikkeusta eräillä pohjatrooleilla ICES-alueella IIIa pyydetyille valkoturskasaaliille.

(15) Jäsenvaltioiden toimittaman kyseisiä de minimis -poikkeuksia koskevan vakuuttavan näytön perusteella, jonka STECF on arvioinut ja todennut, että kyseisiin vapautuksiin sisältyy perusteltuja argumentteja, joiden mukaan valikoivuuden lisääminen on vaikeaa tai aiheuttaa tahattomien saaliiden käsittelykustannusten kohtuutonta kasvua, on aiheellista vahvistaa de minimis -poikkeukset uudessa yhteisessä suosituksessa ehdotettujen prosenttiosuuksien mukaisesti siten, etteivät asetuksen (EU) N:o 1380/2013 15 artiklan 5 kohdan c alakohdan nojalla sallitut tasot ylity.

(16) Asetuksen (EY) N:o 850/98 18 a artiklassa annetaan komissiolle valtuudet vahvistaa poisheittämissuunnitelmien hyväksymistä varten ja purkamisvelvoitteen alaisten lajien osalta säilyttämisen vähimmäisviitekoko, jonka tarkoituksena on varmistaa nuorten meren eliöiden suojeleminen. Kyseinen säilyttämisen vähimmäisviitekoko voi tarvittaessa poiketa asetuksen (EY) N:o 850/98 liitteessä XII vahvistetusta koosta. Keisarihummerin pyynnissä ICES-alueella III a on aiheellista säilyttää delegoidussa asetuksessa (EU) 2015/2440 (5) vahvistettu säilyttämisen vähimmäisviitekoko, toisin sanoen 105 millimetrin kokonaispituus ja 32 millimetrin selkäkilven pituus. Uuden yhteisen suosituksen ja STECF:n arvion perusteella olisi lisättävä 59 millimetrin pyrstön vähimmäispituus, koska kyseisen arvion mukaan tämä pyrstön pituus vastaa kokonaispituuden ja selkäkilven pituuden nykyisiä arvoja.

(17) Poisheittämissuunnitelmiin voi sisältyä myös teknisiä toimenpiteitä, jotka liittyvät purkamisvelvoitteen alaisiin kalastuksiin tai lajeihin. Pyydysten valikoivuuden parantamiseksi ja tahattomien saaliiden vähentämiseksi Skagerrakissa on tarpeen säilyttää eräät tekniset toimenpiteet, joista sovittiin unionin ja Norjan välillä vuosina 2011 (6) ja 2012 (7) sekä sallia valikoiva SepNep -laite.

(18) Asianmukaisen valvonnan varmistamiseksi olisi laadittava jäsenvaltioita koskevat erityisvaatimukset tämän asetuksen soveltamisalaan kuuluvan alusluettelon laatimisen osalta.

(19) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja kalastuskauden taloudelliseen toimintaan, tämän asetuksen olisi tultava voimaan heti sen julkaisemisen jälkeen. Asetuksen (EU) N:o 1380/2013 15 artiklassa asetetun aikataulun noudattamiseksi sitä olisi sovellettava 1 päivästä tammikuuta31 päivään joulukuuta 2018,

ON HYVÄKSYNYT TÄMÄN ASETUKSEN:

1 artikla

Purkamisvelvoitteen soveltaminen

Asetuksen (EU) N:o 1380/2013 15 artiklan 1 kohdassa säädettyä purkamisvelvoitetta sovelletaan ICES-suuralueella IV (Pohjanmeri), ICES-alueella IIIa (Kattegat ja Skagerrak) sekä unionin vesillä ICES-alueella IIa (Norjanmeri) pohjakalakantojen kalastuksissa tämän asetuksen mukaisesti.

2 artikla

Määritelmät

Tässä asetuksessa tarkoitetaan

1) ’Seltra-paneelilla’ valikoivaa laitetta, joka — muodostuu ylähavaksesta, jonka silmäkoko on vähintään 270 millimetriä (vinoneliösilmä), neljänä paneelina, jotka yhdistetään siten, että kolme 90 millimetrin silmää on kiinnitetty yhteen 270 millimetrin silmään, tai silmäkooltaan vähintään 140 millimetrin ylähavaksesta (neliösilmä); — on vähintään kolmen metrin pituinen, — on sijoitettu enintään neljän metrin päähän sulkuköydestä, ja — on yhtä leveä kuin troolin ylempi verkko (jameesta jameeseen).

2) ’valikointiristikolla varustetulla laitteella’ valikoivaa laitetta, joka muodostuu kahdesta havaksesta muodostuvaan vinoneliösilmäiseen verkkoon, jonka silmäkoko on vähintään 200 millimetriä, neljänä paneelina kiinnitetystä havaksesta ja joka johtaa troolin takaosassa olevaan pakoaukkoon.

3) ’flaamilaisella paneelilla’ puomitroolin viimeistä suipentuvaa havasosuutta, — jonka peräosa on kiinnitetty suoraan troolinperään, — jonka ylä- ja alahavasten silmäkoko solmujen välistä mitattuna on vähintään 120 millimetriä, — jonka venytetty pituus on vähintään 3 metriä.

4) ’SepNep-troolilla’ ovitroolia, — jonka silmäkoko on 80–99 + ≥ 100 mm, — jossa on useita troolinperiä, joiden silmäkoko on 80–120 millimetriä ja jotka on kiinnitetty yhteen pidennysosaan; ylimmäisen troolinperän silmäkoko on vähintään 120 millimetriä ja se on varustettu erotuspaneelilla, jonka silmäkoko on enintään 105 millimetriä, ja — jossa voi olla myös valinnainen lajitteluristikko, jonka tankojen väli on vähintään 17 millimetriä, edellyttäen että se on sellainen, että pienet keisarihummerit pääsevät siitä pakoon.

3 artikla

Lajit, joihin sovelletaan purkamisvelvoitetta

Purkamisvelvoitetta sovelletaan tämän asetuksen liitteessä tarkoitettuihin lajeihin, lukuun ottamatta 4–7 artiklassa säädettyjä poikkeuksia ja vapautuksia.

4 artikla

Eloonjäämisasteeseen perustuva vapautus keisarihummerille

1. Asetuksen (EU) N:o 1380/2013 15 artiklan 4 kohdan b alakohdassa tarkoitettua eloonjäämisasteeseen perustuvaa vapautusta sovelletaan seuraaviin keisarihummerisaaliisiin:

a) merroilla (FPO) pyydetyt saaliit (8);

b) ICES-alueella III a pohjatrooleilla (OTB, TBN), joiden silmäkoko on vähintään 70 millimetriä ja jotka on varustettu lajitteluristikolla, jonka tankojen väli on enintään 35 millimetriä, pyydetyt saaliit;

c) ICES-alueella III a pohjatrooleilla (OTB, TBN), joiden silmäkoko on vähintään 90 millimetriä ja jotka on varustettu Seltra-paneelilla, pyydetyt saaliit;

d) talvikuukausina (lokakuusta maaliskuuhun) toiminnallisissa yksiköissä Farn Deeps (FU6), Firth of Forth (FU8) ja Moray Firth (FU9) pohjatrooleilla (OTB, TBN), joiden silmäkoko on vähintään 80 millimetriä ja jotka on varustettu valikointiristikolla, pyydetyt saaliit.

2. Kun edellä 1 kohdassa tarkoitetuissa tapauksissa pyydetty keisarihummeri heitetään pois, se on päästettävä kokonaisena ja heti takaisin mereen alueella, jolta se on pyydetty.

5 artikla

Eloonjäämisasteeseen perustuva vapautus merianturalle

1. Asetuksen (EU) N:o 1380/2013 15 artiklan 4 kohdan b alakohdan mukaista eloonjäämisasteeseen perustuvaa vapautusta sovelletaan säilyttämisen vähimmäisviitekokoa pienemmän merianturan saaliisiin, jotka on saatu trooleilla (OTB), joiden troolinperän silmäkoko on 80–99 millimetriä, ICES-alueella IV c kuuden meripeninkulman etäisyydellä rannikosta ja kartoitettujen kasvualueiden ulkopuolella.

2. Edellä 1 kohdassa tarkoitettua vapautusta sovelletaan ainoastaan aluksiin, joiden enimmäispituus on 10 metriä ja koneteho enintään 221 kW, kalastettaessa enintään 30 metrin syvyisillä vesillä vetoajan ollessa rajoitettu enintään 1,5 tuntiin.

3. Kun edellä 1 kohdassa tarkoitetuissa tapauksissa pyydetty meriantura heitetään pois, se on päästettävä heti takaisin mereen.

6 artikla

Eloonjäämisasteeseen perustuva vapautus kalojen sivusaaliille merroissa ja rysissä

1. Asetuksen (EU) N:o 1380/2013 15 artiklan 4 kohdan b alakohdassa tarkoitettua eloonjäämisasteeseen perustuvaa vapautusta sovelletaan merroilla ja rysillä (FPO, FYK). pyydettyihin turska-, kolja-, valkoturska-, punakampela-, meriantura-, kummeliturska- ja seitisaaliisiin.

2. Kun edellä 1 kohdassa tarkoitetuissa tapauksissa pyydetty kala heitetään pois, se on päästettävä heti takaisin mereen vedenpinnan alapuolelle.

7 artikla

De minimis -poikkeukset

Poiketen siitä, mitä asetuksen (EU) N:o 1380/2013 15 artiklan 1 kohdassa säädetään, seuraavat määrät saa kyseisen asetuksen 15 artiklan 4 kohdan c alakohdan nojalla heittää pois:

a) riimuverkoilla ja tavallisilla verkoilla (GN, GNS, GND, GNC, GTN, GTR, GEN, GNF) ICES-alueella IIIa, ICES-suuralueella IV ja unionin vesillä ICES-alueella IIa pyytävien alusten kalastuksessa: merianturan määrä saa olla enintään kolme prosenttia kyseisen lajin vuotuisesta kokonaissaaliista;

b) sellaisten alusten ICES-suuralueella IV harjoittamissa kalastuksissa, jotka käyttävät silmäkooltaan 80–119 millimetriä olevaa puolitroolia (TBB), jonka pidennysosana olevan flaamilaisen paneelin silmäkoko on suurempi: säilyttämisen vähimmäisviitekokoa pienemmän merianturan määrä saa olla enintään kuusi prosenttia kyseisen lajin vuotuisesta kokonaissaaliista;

c) sellaisten alusten ICES-suuralueella IV ja unionin vesillä ICES-alueella IIa harjoittamissa kalastuksissa, jotka käyttävät silmäkooltaan 80–99 millimetrin pohjatrooleja (OTB, OTT, TB, TBN): säilyttämisen vähimmäisviitekokoa pienemmän keisarihummerin määrä saa olla enintään kaksi prosenttia kyseisen lajin vuotuisesta kokonaissaaliista;

d) sellaisten alusten ICES-alueella IIIa harjoittamassa keisarihummerin pyynnissä, jotka käyttävät pohjatrooleja (OTB, TBN), joiden silmäkoko on vähintään 70 millimetriä ja jotka on varustettu lajitteluristikolla, jonka tankojen väli on enintään 35 millimetriä: säilyttämisen vähimmäisviitekokoa pienempien merianturan, koljan, valkoturskan, turskan ja seidin yhteenlaskettu määrä, joka saa olla enintään neljä prosenttia keisarihummerin, merianturan, koljan, valkoturskan, pohjankatkaravun, turskan ja seidin vuotuisesta kokonaissaaliista;

e) sellaisten alusten ICES-alueella IIIa harjoittamassa pohjankatkaravun pyynnissä, jotka käyttävät pohjatrooleja (OTB), joiden silmäkoko on vähintään 35 millimetriä ja jotka on varustettu lajitteluristikolla, jonka tankojen väli on enintään 19 millimetriä ja jossa on kaloille esteetön pakoaukko: säilyttämisen vähimmäisviitekokoa pienempien merianturan, koljan, valkoturskan, turskan, punakampelan ja seidin yhteenlaskettu määrä, joka saa olla enintään yksi prosentti keisarihummerin, merianturan, koljan, valkoturskan, turskan, seidin, punakampelan ja pohjankatkaravun vuotuisesta kokonaissaaliista;

f) sellaisten alusten ICES-alueella IVc harjoittamassa merianturan, valkoturskan, punakampelan ja sellaisten lajien, joihin ei sovelleta saalisrajoituksia, sekakalastuksessa, jotka käyttävät silmäkooltaan 70–99 millimetrin pohjatrooleja (OTB, OTT, SDN, SSC): säilyttämisen vähimmäisviitekokoa pienempien valkoturskan ja turskan yhteenlaskettu määrä, joka saa olla enintään kuusi prosenttia keisarihummerin, koljan, merianturan, pohjankatkaravun, valkoturskan, punakampelan, seidin ja turskan vuotuisesta kokonaissaaliista; turskan enimmäismäärä, joka voidaan heittää pois, on 2 prosenttia kyseisistä kokonaissaaliista;

g) sellaisten alusten ICES-alueella IIIa harjoittamissa kalastuksissa, jotka käyttävät pohjatrooleja (OTB, OTT, TBN), jotka on varustettu Seltra-paneelilla ja joiden silmäkoko on 90–119 millimetriä tai joiden silmäkoko on vähintään 120 millimetriä: säilyttämisen vähimmäisviitekokoa pienemmän valkoturskan määrä, joka saa olla enintään kaksi prosenttia keisarihummerin, turskan, koljan, valkoturskan, seidin, merianturan, punakampelan ja kummeliturskan vuotuisesta kokonaissaaliista.

8 artikla

Säilyttämisen vähimmäisviitekoot

Asetuksen (EY) N:o 850/98 liitteessä XII vahvistetusta säilyttämisen vähimmäisviitekoosta poiketen keisarihummerin säilyttämisen vähimmäisviitekoko ICES-alueella IIIa on seuraava:

a) kokonaispituus 105 millimetriä;

b) pyrstön pituus 59 millimetriä;

c) selkäkilven pituus 32 millimetriä.

9 artikla

Tekniset erityistoimenpiteet Skagerrakissa

1. On kiellettyä pitää aluksella tai käyttää Skagerrakissa trooleja, ankkuroituja kierrenuottia, puomitrooleja tai vastaavia vedettäviä verkkopyydyksiä, joiden silmäkoko on alle 120 mm.

2. Poiketen siitä, mitä 1 kohdassa säädetään, seuraavanlaisia trooleja voidaan käyttää:

a) troolit, joiden verkon perän silmäkoko on vähintään 90 millimetriä, edellyttäen että ne on varustettu Seltra-paneelilla tai lajitteluristikolla, jonka tankojen väli on enintään 35 millimetriä;

b) troolit, joiden neliösilmäverkon perä on vähintään 70 millimetriä ja jotka on varustettu lajitteluristikolla, jonka tankojen väli on enintään 35 millimetriä;

c) troolit, joiden pienin silmäkoko on alle 70 millimetriä kalastettaessa pelagisia tai teollisia lajeja, edellyttäen että saalis koostuu vähintään 80-prosenttisesti yhdestä tai useammasta pelagisesta tai teollisesta lajista;

d) troolit, joiden verkon perän silmäkoko on vähintään 35 millimetriä pyydettäessä pohjankatkarapua, edellyttäen että trooli on varustettu lajitteluristikolla, jonka tankojen väli on enintään 19 millimetriä.

3. Kalapesää voidaan käyttää pyydettäessä 2 kohdan d alakohdan mukaisesti pohjankatkarapua, edellyttäen että on olemassa asianmukaiset kalastusmahdollisuudet sivusaaliskalastuksen kattamiseksi ja että pesä on

a) varustettu neliösilmäisellä ylähavaksella, jonka silmäkoko on vähintään 120 millimetriä;

b) vähintään kolmen metrin pituinen; ja

c) vähintään yhtä leveä kuin lajitteluristikko.

10 artikla

SepNep

Poiketen siitä, mitä asetuksen (EY) N:o 850/98 4 artiklassa säädetään, SepNep-verkkojen käyttö on sallittu.

11 artikla

Kumoaminen

Kumotaan asetus (EU) 2016/2250.

12 artikla

Voimaantulo ja soveltaminen

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivän tammikuuta 2018 ja 31 päivän joulukuuta 2018 välisenä aikana.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä lokakuuta 2017. Komission puolesta Puheenjohtaja Jean-Claude JUNCKER

(1) EUVL L 354, 28.12.2013, s. 22.

(2) EYVL L 125, 27.4.1998, s. 1.

(3) Komission delegoitu asetus (EU) 2016/2250, annettu 4 päivänä lokakuuta 2016, tiettyjen pohjakalakantojen kalastuksia Pohjanmerellä ja unionin vesillä ICES-alueella IIa koskevasta poisheittämissuunnitelmasta (EUVL L 340, 15.12.2016, s. 2).

(4) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

(5) Komission delegoitu asetus (EU) 2015/2440, annettu 22 päivänä lokakuuta 2015, tiettyjen pohjakalakantojen kalastuksia Pohjanmerellä ja unionin vesillä ICES-alueella IIa koskevasta poisheittämissuunnitelmasta (EUVL L 336, 23.12.2015, s. 42).

(6) Euroopan unionin ja Norjan välisissä Skagerrakin ja Kattegatin vuoden 2012 kalastuksen sääntelyä koskevissa kalastusneuvotteluissa sovittuja päätelmiä koskeva yhteisesti sovittu pöytäkirja.

(7) Euroopan unionin ja Norjan 4 päivänä heinäkuuta 2012 tekemä, poisheittokiellon ja valvontatoimenpiteiden täytäntöönpanoa Skagerrakin alueella koskevia toimenpiteitä koskevien kalastusneuvottelujen yhteisesti sovittu pöytäkirja.

(8) Tässä asetuksessa käytetyt pyydyskoodit viittaavat valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä annetun komission täytäntöönpanoasetuksen (EU) N:o 404/2011 liitteessä XI oleviin koodeihin. Sellaisten alusten, joiden suurin pituus on alle 10 metriä, tässä taulukossa käytetyt koodit viittaavat FAO:n pyydysluokituksen koodeihin.